送劉尚書再守贛之一年移帥豫章
作者：曾丰
朝代：宋

paragraphs: 贛農雖懶連歲豊，贛囚雖黠連歲空。
農囚今昨性豈異，今守蓋與昨不同。
鬼窺莫見活城手，酒澆不下憂民胸。
十年五度看易守，萬口一詞獨歸公。
公凡兩來亦兩去，前去殊邦今本路。
德公吾與軍民同，軍民未解吾細諭。
向汝思公公復來，今公去汝汝勿慮。
僅隔一江千里間，豈忘三任五年處。
軍民雖諾猶動情，不忍江頭送公行。
淚隨贛石順流下，碑在巽門前面橫。
千里和氣散萬里，一城春風分十城。
但疑贛人送未了，洪人又送朝行京。